**КОМИ РЕСПУБЛИКАСА ПРОМЫШЛЕННОСЬТ**

Мусир перъян промышленносьт

Коми Республикаын 145 углеводороднöй сырьё месторождениеысь, мый лыддьыссьö Государственнöй балансын, мусир да биару перйыссьö 83 месторождениеын, на пöвстын 56-ын нуöдсьö промышленнöй удж да 27 – пробнöй либö опытно-промышленнöй.

Медся уна мусирыс Печоро-Колвинскöй нефтегазоноснöй месторождениеын (40% гöгöр).

Унджык уджöдан месторождениеын запасыс абу уна. Мусир перйöмыс (70% кымын) лыддьыссьö сьöкыда перъянаöн. Медуна перъян гырысь месторождениеын мусир перйöмыс чинö.

2007 воын Коми Республика мутасын углеводороднöй сырьё месторождениеясын уджалісны 25 предприятие, кодъяслöн вöлі углеводороднöй сырьё перйöм вылö му пытшкöсöн вöдитчöмын право вылö лицензия. Таысь кындзи, Коми Республикаса предприятиеясöн туявсьö Ненецкöй автономнöй кытшын 12 месторождение.

Мусир переработайтан промышленносьт

Республикаын мусир переработка сöвмö мусир прöдукт паськыда иналöмöн.

Мусир переработайтан промышленносьтлöн медшöр уджалысьнас лоö "ЛУКОЙЛ-Ухтанефтепереработка" ВАК. Предприятиеыс вöчö автомашина бензин, дизельнöй ломтас, авиационнöй керосин, мазут, битум, вакуумнöй газойль да мукöд сикас прöдукция.

Биару промышленносьт

Медшöр промышленнöй свободнöй биару запасъясыс лоöны "Газпромпереработка" ИКК баланс вылын, коді пырö "Газпром" ВАК-ö. "Газпромпереработка" ИКК биарусö перйö да переработайтö.

Вуктылса биару конденсат месторождениелöн пайыс 83% республикаын став перйöм биару серти. Месторождениесö кöсйöны вуджöдны хранилище-регулятор режим вылö.

Республикаын биару промышленносьтлöн шöринöн лоö Вуктыл район, кöні 2007 воын перйöма 2,4 млрд. куб. м свободнöй биару (республикаын став перйöм серти 87 %). Печора районын перйöма биарусö 0,4 млрд.куб.м (13%).

"Сосногорскса биару переработайтан завод" ИКК Рытыв-Войвыв федеральнöй кытшын лоö дзик öти предприятиеöн, кöні комплекснöя переаботайтöны природнöй биару да нестабильнöй конденсат.

Из шом промышленносьт

Печораса из шом бассейн лоö Коми Республика мутаслöн да Архангельск обласьтса Ненецкöй автономнöй кытшлöн Россияса европейскöй юкöнлöн медылі асыв-войвылöн. Бассейнлöн унджык юкöныс пырö Полярнöй кытшлöн войвывланьöджык. Асыв-войвывсянь рытыв-лунвывлань кузьтаыс – 400 км да медпаськыдіныс – 300 км. Ыдждаыс – 100 сюрс кв. км.

Печораса из шом бассейнын из шомсö перйöны 7 шахтаын, кодъяс пырöны перспективнöй группаö, налöн öтувъя производственнöй вынйöрыс вонас 15,9 млн. тонна из шом, сы лыдын коксуйтöм вылö – 11,7 млн. тонна, татшöм запасыс сетас позянлун уджавны нöшта 20 – 35 во тайö жö вынйöрнас.

Му пытшкын из шомсö перйöны шахтаясын, кутшöмъяс пырöны "Воркутауголь" ВАК-ö, "Интауголь" компания" шахтоуправление" ВАК-ö, "Воргашорскöй шахта" ВАК-ö, восьса ногöн – "Юньягинскöй" ИКК-лöн карьерын.

Бассейнын пöшти став перйöм из шомсö переработайтöны (бурмöдöны) обогатительнöй фабрикаясын да установкаясын.

Горноруднöй промышленносьт

Республикаын горноруднöй промышленносьт петкöдчö горнодобывающöй предприятиеясын:

"Боксит Тимана"ВАК – Княжпогост районын бокситöвöй руда да базальтöвöй щебень перйöм (2006 восянь щебень перйöмсö сувтöдöма);

"Хохлинский ГОК" ПАК – Воркутаса промышленнöй районын баритöвöй руда перйöм да баритöвöй концентрат вöчöм;

"Марганец Коми" ВАК-лöн Интаса филиал – Интаса промышленнöй районын марганцевöй руда перйöм (сувтöдöма);

"Кожимскöй разведочно-добычнöй предприятие" ПАК – Интаса промышленнöй районын жильнöй кварц перйöм да концентрат вöчöм.

Вöр промышленносьт

Республикалöн вöр промышленносьт комплексö пырöны вöр заптан, вöр обработайтан да целлюлозно-бумажнöй промышленносьт организацияяс.

2007 вося январ 1 лун вылö вöр промышленносьт комплексын нуöдісны овмöссö 417 предприятие ( на пиын гырысь да шöркодь – 203, ичöт – 214) да 432 асшöр предприятие.

Вöр заптöм

Вöрсö заптöны Эжва, Сыктыв да Мозын юяс пöлöн. Коми Республика мутасын медшöр вöр заптан районъясыс – Удора, Койгорт, Кулöмдін, Кöрткерöс, Луздор, Сыктывдін да Сыктыв.

Россияын делöвöй древесина вöчöмын Коми Республикалöн пайыс 5,5%.

Вöр обработайтöм

Республикалöн вöр обработайтан промышленносьтö пырö вöр пилитöм (промышленнöй производстволöн 7,5%), фанера, древесноволокнистöй, древесностружечнöй да МДФ шöркодь плотносьтöн плитаяс вöчöм (21,3%), стрöитчан пу конструкцияяс вöчöм, кытчö пырöны столярнöй вöчöмторъяс (0,3%) да пу дозъяс(0,2%).

Производствоыс выльмöдсьö да техника боксянь бурмöдсьö. Фанера да плитаяс вöчöмын медшöр туйвизьяснас лоöны вöчавны бурджык качествоа, конкурируйтны верман прöдукция: шöр плотносьтöн МДФ плитаяс, ДСП да ламинируйтöм веркöса клеитöм фанера, ыджыд формата клеитöм фанера да небыд ДВП.

Целлюлозно-бумажнöй производство

Целлюлозно-бумажнöй производстволöн юрнуöдысь предприятие – "Монди Сыктывкарса ЛПК" ВАК. Предприятиелöн производственнöй вынйöрыс: целлюлоза кузя (пуöм кузя) – вонас 556 сюрс тонна, картон да бумага прöдукция кузя – вонас 834 сюрс тонна.

Медшöр прöдукция: офиснöй да офсетнöй бумага, газет бумага, "топ-лайнер" да "крафт-лайнер" гофрируйтöм картонлы плоскöй слой вылö картон.

"Монди Сыктывкарса ЛПК" ВАК-öн лэдзöм прöдукцияысь 41% мунö экспорт вылö. Россияса вöр комплекслöн прöдукция вöчöмын "Монди Сыктывкарса ЛПК" ВАК-лöн пайыс: бумага кузя – 15,3%, картон кузя – 6,1%; газет бумагалöн российскöй экспортын – 10%. Российскöй рынокын офсетнöй бумага серти "Монди Сыктывкарса ЛПК" ВАК-лöн пайыс 45%, пачкаын офиснöй бумага – 30-35%, газет бумага – 9-10%, картон – 55-60%.

Машиностроение

Коми Республикаса машиностроениеö пырöны разнöй эмбур сикас серти 200 организация, сы лыдын ичöт предприятиеяс да непромышленнöй организацияяс бердын промышленнöй производствояс, кодъяс ёнджыкасö сетöны услугаяс.

Медся бура уджалысь предприятиеяс лыдö позьö пыртны "Ухтаса механическöй завод" ВАК, "Стрöитчан металлоконструкцияа завод" ВАК, "Ухтаса экспериментально-механическöй завод" ПАК, "Прогресс" высоковольтнöй электроннöй компонентъяса завод" ИКК, "Зöвсьöртса экспериментально-механическöй завод" ПАК.

**Энергетика**

Республикалöн энергетическöй система - тайö öтувъя, позьö шуны, мутас шымыртысь комплекс, кодлöн эм электрическöй йитöдъяс "Урдома-Микунь" ЛЭП-220 кВ, "Зöвсьöрт-Яренск" ЛЭП-110 кВ кузя Архангельск энергосистемалöн Котласса электроузелкöд да "Летка-Мураши" ЛЭП-110 кВ кузя Кировса энергосистемакöд.

Республикалöн энергосистемаын вит энергоузел: Воркутаса, Интаса, Печораса, Ухтаса (Шöр) да Лунвыв, мый öтувтчöма 1000 км-ысь кузьджык система артмöдысь одноцепнöй ЛЭП-220 кВ. 2008 вося январ 1 лун вылö электрическöй сетьяслöн кузьтаыс: магистральнöй ЛЭП - 1610 км, распределительнöй ЛЭП - 20719 км.

Республикаын электроэнергия вöчсьö пытшкöсса коланлун серти. Республика сайö мунö сöмын 5 % вöчöм электроэнергия, республика сайысь (Кировскöй обласьтысь) воö - 1 %.

70 % -ысь унджык электроэнергиясö вöчöны природнöй биаруöн. Ломтас вылö мунö сідзжö изшом, мазут, дизельнöй ломтас, вöр переработайтан коляс.

2008 во заводитчигöн республикаын уджаліс 1043 электростанция. Став электростанция лыдысь 56 - öтув вöдитчан электростанция, 488 - промышленнöй предприятиеяслöн, 246 - транспортнöйяслöн, 36 - стрöитчан организацияяслöн, 54 - видз-му да вöр овмöс организацияяслöн, 163 - овмöс нуöдысь мукöд субъектлöн.

2007 воын вöлі вöчöма 9,1 млрд. кВт.ч. электроэнергия.